# עיסוי

מסאז' באזור הגב העליון
**עיסוי** (בצרפתית: **Massage**, בתעתיק: **מסאז'**) הוא שיטה עתיקה ואוניברסלית של טיפול במגע המבוססת על חיכוך, שפשוף ולחיצה בנקודות שונות בגוף אשר מבוצעת באופן מסורתי על ידי אדם אחר. העיסוי יכול להיעשות דרך בד, או ישירות על העור תוך סיכוך בשמן. עיסוי יכול להתבצע גם באמצעות מכשור מכני.

סוגי העיסויים נקבעו לפי טכניקות העיסוי השונות ועל-פי האזורים המטופלים. אומנם קיימים מעל ל-150 סוגי עיסויים, אך הם התפתחו ממספר מקורות כתוצאה מהשפעות תרבות ומסורת (למעט אולי העיסוי הרפואי, שהתפתח כתוצאה מההתפתחות הרפואית בתחום הפזיולוגי). רוב העיסויים מיועדים לכל שכבות הגיל וישנם גם המתמקדים בתינוקות ובנשים הרות.

## היסטוריה

העיסוק בעיסוי ראה אור יחד עם צמיחתן של תרבויות שונות ברחבי תבל. חלק ניכר משיטות העיסוי המוכרות צמחו מהתרבויות המסורתיות של סין והודו. תרבויות אלה סיפקו מתודות ושיטות עיסוי מגוונות האוצרות בתוכן פילוסופיות ואמונות לגבי תועלתן.

עיסוי נזכר במאמר הרפואי הקדום ביותר, הפפירוס הגינקולוגי של קהון, המתוארך לשנת 1825 לפני הספירה, כאמצעי להחדרת תרופות לגוף דרך העור. למשל, מומלץ שם על עיסוי רגליה הכואבות של אישה בבוץ. תיעודים כתובים ראשונים של עיסוי באיור ודה מתוארכים בין 1500 ל-500 לפנה"ס. ביוון, במאה החמישית לפני הספירה, היפוקרטס וקלאודיוס גלנוס קידמו עיסוי, פיזיותרפיה והידרותרפיה כשיטה טיפולית. אסקלפיאדס איש ביתיניה שחי ברומא במאה הראשונה והשניה לפנה"ס, דגל בעיסוי כשיטת ריפוי, בעודו פוסל את תאוריית ארבע הליחות של היפוקרטס.

עיסוי היה נפוץ ברוסיה כטיפול רפואי מאז סוף המאה השמונה עשרה.
במהלך המאה התשע עשרה באירופה, תיארו עיסוי בספרות הרפואית ולימדו עיסוי במוסדות. כמו כן הציעו עיסויים גם אנשים חסרי השכלה רפואית. בשנת 1886, ויליאם מארל, רופא אנגלי, כתב ספר בשם *Massage as a Mode of Treatment*.

סילאס וייר מיטשל, נוירולוג מפילדלפיה, נחשב לראשון שהביא את העיסוי לתשומת לב הקהילה הרפואית בארצות הברית. בשנת 1884, דאגלאס גראהם כתב את *A Practical Treatise on Massage*, אשר מתמקד בטיפול במחלות ובעיות ספציפיות באמצעות עיסוי. בשנת 1885 פרסם ג'ון הארווי קלוג את ספר הלימוד הקלאסי שלו, *The Art of Massage, Its Physiological Effects and Therapeutic Actions.* הוא גם רשם פטנטים על מכשירים לעיסוי.

ברוסיה, מ' י' מודרוב השתמש בעיסוי ותרגילי תנועה במרפאתו, ראשית אצל מבוגרים ולאחר מכן בהתפתחות ילדים, ובעקבותיו הלכו ארגוני העיסוי הרפואי האמריקאים בסוף המאה העשרים, במטרה לקבוע למקצוע סטנדרטים גבוהים ולהכניס את העיסוי הרפואי כחלק מהטיפול הרפואי הקונבנציונלי. ג'נט ג' טראוול קידמה את העיסוי ככלי לשיקום מפציעה.

## מהלך הטיפול

ישנן שיטות עיסוי רבות. משך הטיפול יכול לנוע בין דקות ספורות ליותר משעה. בדרך כלל העיסוי נעשה כאשר המטופל שוכב על מזרן או מיטה (לרוב כאשר פני גופו כלפי מטה). במהלך הטיפול על המעסה ללמוד את גופו של המטופל בין אם על ידי שיחה עמו ובין אם באמצעות מישוש. הטיפול בדרך כלל יקיף את כל הגוף, והמעסה ייעזר בשמני עיסוי המתפקדים שמני סיכה על גוף המטופל. השמנים מופקים בתהליכי ייצור מבוקרים מצמחים ידועים כלא רעילים (תהליך הפקת השמנים וסיווג ריחם נקרא: ארומתרפיה).

העיסוי מתבצע על שרירים ורקמות ומבוצע באמצעות טכניקות מגע שונות הכוללות הפעלת לחץ בנקודות מרכזיות, ליטוף לאורך שרירים, חיכוך וכדומה. ישנן שיטות המתרכזות בטיפול במערכת השלד ועל-כן, טכניקות העיסוי במקרים הללו יהיו לרוב עמוקות יותר, מפאת הצורך להפעיל כוח רב יותר לטיפול.

תהליך העיסוי הוא אינטראקציה בין המטפל (המעסה) לאדם המטופל (הלקוח). על כן, יצירת אווירה ותקשורת טובה בין הצדדים בתחילת העיסוי הכרחית וחשובה. לצורך כך, התפתחו תחומים העוסקים ביצירת אווירה התואמת את סוג העיסוי המבוקש. כמו כן, זו הסיבה בגינה על המעסה לפתח קשרים טובים עם המטופלים. בדרך כלל העיסוי הוא חוויה מהנה ומרגיעה למטופל.

## מטרת העיסוי

ספורטאי בטיפול עיסוי רפואי על המגרש
סוגי העיסוי מתחלקים לפי שתי מטרות עיקריות: עיסוי רפואי ועיסוי הוליסטי. עיסוי רפואי נושא אופי טיפולי ברור ומטרתו להביא לשיפור מוחשי בבעיה רפואית נקודתית. לעומתו, עיסוי הוליסטי לא שואף בהכרח להשפעה רפואית-גופנית מובהקת אלא לרגיעה, הנאה או הטבה רוחנית. כל טכניקות העיסוי יכולות להיות מתועלות לכל אחת משתי מטרות אלה.

בעיסוי רפואי מבוצעות פעולות עיסוי בעלות אופי פיזיותרפי על רקמות רכות, השלד, מפרקים, בלוטות לימפה וגידים באזורים שונים בגוף במטרה לגרום לשיפורים בריאותיים כגון: תפקוד טוב יותר של איבר, גמישות של שריר, חידוש רקמה אשר ניזוקה כתוצאה מפציעה, הקלה בכאבי שרירים וכדומה. כמו כן, מעניק העיסוי הרפואי שיפורים כלליים במישור הפסיכולוגי כגון: הירגעות, שינה טובה יותר, טיפול נגד חרדות ולחץ נפשי.

עיסויים הוליסטיים נכללים בתחום הרפואה המשלימה. בנוסף לתועלת הרפואית שיש בכל עיסוי, עיסויים הוליסטיים מתמקדים בהיבטים של הרפואה האלטרנטיבית הנוגעים למסאז׳, בהם תחושת רגיעה, "הזרמת אנרגיה" בגוף ועוד. תועלות העיסוי יכולת לבוא בצורת נעימות וחימום הגוף, תחושת רעננות והתחדשות, טיפול בגוף ובנפש, ויש הטוענים שיש ביכולתו לרפא או למנוע מחלות.

בנוסף, ישנו תחום של עיסוי ארוטי.

## השפעה גופנית

לסוגי העיסוי השונים השפעות מגוונות על גוף האדם:

* ממריץ ומשפר את זרימת הדם.
* ממריץ ומשפר את זרימת הלימפה.
* מעניק לשרירים ולרקמות הרכות בגוף האדם גמישות ומונע התכווצויות שרירים.
* מפחית דלקות וכאבים.
* משפר את טווח התנועה של המפרקים מערכת השלד.
* מגביר את ייצור המיטוכונדריה בשרירים.

ברוב שיטות העיסוי הסיכון לתוצאות לא-רצויות נמוך. פציעות המדווחות בספרות המקצועית נדירות ביותר, ולרוב היו תוצאה של שימוש בשיטות נדירות, כגון עיסוי נמרץ ביותר. חשש נוסף הוא תגובה לא רצויה של גוף המטופל לשמנים בהם נעשה שימוש בעיסוי, ברם טרם הוכח חד משמעית כי שמנים אלה עשויים לגרום תחלואה או גירוי לא רצוי.

במכוני עיסוי מורשים (לרבות בישראל) נוהגים לעיתים לערוך שאלון למטופל, על-מנת למזער נזק ותביעות משפטיות.

## שיטות עיסוי

### עיסוי סיני מסורתי

צורת עיסוי זה התפתחה מהתרבות והפילוסופיה הסינית לפני כ־4000 שנה. עיסוי זה מתבסס על אנרגיית הצ'י (כלומר, בכל מקום שבו יש תנועה – יש שינוי והצ'י הוא המביא לשינוי זה) ומיושם באמצעות לחצים במקומות רגישים. הרגישות באה לידי ביטוי ברגישות לתנאי מזג אוויר ורגישות ללחצים שונים אשר עלול לגרום להרגשת כאב.

העיסוי מתבצע על ידי לחיצות חזקות בצמוד לעמוד השדרה ובגפיים. לרוב נעשה שימוש בשמן לעיסוי להורדת החיכוך בין המעסה ללקוח.

### טווינה

הטווינה או הפיזיותרפיה הסינית, פותחה בסין לפני יותר מ-3000 שנה ובדומה לעיסוי התאילנדי ולשיאצו, היא מורכבת מסוגים שונים של מתיחות, לחיצות ותנועות לגמישות השרירים ומתיחת העצמות והגמשת מערכת השלד. העיסוי מתבצע בדרך כלל בלבוש בגדים, וללא שמן עיסוי על מזרן או מיטת עיסוי.

### עיסוי תאילנדי

עיסוי תאילנדי
העיסוי התאילנדי הוא תהליך של מגע אנושי הכולל עיסויים ולחיצות איטיות באזורי רקמות רכות, גידים ושרירים המבוצעים באמצעות מפרקי המעסה, מתיחות לגמישות הגוף ותרגילים מגוּונים להמרצה ואיזון של מחזור הדם. המתיחות והתרגילים כוללים שילובי מגע כוחניים בין רגליו וידיו של המעסה כלפי הלקוח.

העיסוי התאילנדי התפתח משני מקורות:

1. פילוסופיות מהרפואה הסינית – המשתמשת בעקרונותיו של היין-יאנג להשגת איזון אנרגטי בגוף ולרגיעת הנפש.
2. היוגה ההודית – כאשר הופצה על ידי נזירים בודהיסטים לפני כאלפיים חמש מאות שנים ברחבי המזרח הרחוק.

את העיסוי התאילנדי נהוג לבצע על מזרן רך הצמוד לרצפה וזאת משום הנוחות בביצוע תרגילי גמישות ומתיחה ויכולתו של המעסה לנצל את משקלו שלו לביצוע התרגילים השונים. ניתן לתאר תרגילים אילו כ"יוגה פסיבי", הנעשה על ידי המעסה. בניגוד לשאר סוגי העיסויים, אין נהוג להשתמש בשמני עיסוי מאחר שהמעסה עלול להחליק מאזורים אשר בכוונתו לעסות. עם זאת, העיסוי מתבצע כאשר האדם לבוש בבגדים נוחים.
זמן מתן העיסוי המקובל ללקוח נע בין חצי שעה לשעתיים וחצי.

### שיאצו

טיפול שיאצו
שיאצו היא שיטת טיפול במגע, בתחום הרפואה המשלימה שמקורה ביפן. משמעות המילה שיאצו ביפנית, היא לחץ- אצבע.

השיטה מתבססת על עקרונות הרפואה הסינית, ומניחה קיום של ערוצי אנרגיה בלתי נראים, המכונים **מרידיאנים**, בגוף האדם, אשר משפיעים ומושפעים מהאיברים הפנימיים. הגישה הטיפולית בשיאצו הוליסטית, ומטרתה לטפל בגוף כולו ולא רק בהעלמת הסימפטומים. משום כך, מחבר השיאצו בין הגוף והנפש. התהליך הטיפולי הוא הדרגתי, רגוע ומרגיע.

טיפול השיאצו משלב מגוון רחב של טכניקות אשר יוצרות גירויים שונים בגוף כגון: מגע באזורים המאובחנים כ"לא מאוזנים", סדרת לחיצות, ומתיחות ברוב חלקי הגוף. השיאצו נועד לסייע בבעיות פשוטות ומורכבות כאחת כגון: בעיות אורתופדיות בעמוד השדרה, בעיות פנימיות בתחומי נוירולוגיה, בעיות עיכול, גינקולוגיה, בעיות רגשיות ועוד.

### אבנים חמות

עיסוי באמצעות אבנים חמות
שיטת עיסוי אינדיאנית המשלבת טיפול של 42 אבני בזלת מחוממות יחד עם מגוון שמני מרפא. העיסוי נועד להרגעה, יצירת ריפיון אצל המטופל ויש הטוענים שהוא מטהר את הגוף מרעלים.

### עיסוי טורקי

עיסוי בחמאם טורקי (תמונה משנת 1890)
העיסוי טורקי התפתח באסיה הקטנה בעקבות צמיחת תרבות החמאמים הטורקים. מטרת העיסוי הטורקי היא ניקוי וטיהור הגוף. זאת מתבצע באמצעות רחיצה ושפשוף העור וחבטות באמצעות שוט ענפי דפנה. הרחיצה מתבצעת בכפפת "פילינג" לריכוך וטיהור העור (הורדת השכבה החיצונית של העור – האפידרמיס) ועיסוי אגרסיבי להמרצת זרימת הדם ושחרור השרירים. עיסוי זה ניתן לבצע גם בתוך סאונה אשר מייעלת את התהליך יחד עם יתרונותיה.

### עיסוי שוודי

העיסוי השוודי פותח על ידי פֶּר הנריק לינג (פרופסור שוודי לרפואת ספורט) בתחילת המאה ה-19 כשיטה לריפוי באמצעות שיפור זרימת הדם והלימפה בגוף. לינג פיתח שישה יסודות שבהם נוהגים בטכניקת העיסוי:

1. ליטוף – העברת ידי המעסה בתנועות עדינות על האזור המיועד.
2. עיסוי עמוק – דחיפה וגלגול כף היד באזורי שרירים.
3. חיכוך – יצירת חיכוך לחימום רקמות.
4. הקשות קצביות – בעזרת גב כף היד בשרירים ובשכמות.
5. לחיצה – באמצעות האגודלים ישירות על שריר ובצד עמוד השדרה.
6. רטט – תנודות מהירות של הידיים לשחרור וחימום השריר.

יסודות אילו התבוללו עם השנים יחד עם טכניקות עיסוי הולנדיות דומות, והתחברו למה שנקרא כיום: **"עיסוי קלאסי"** או **"עיסוי אירופאי"**.

כיום הדגש של העיסוי השוודי הוא על ההיבטים הפסיכולוגיים והרוחניים של הטיפול. העוסקים בעיסוי השוודי משתמשים בשמנים (לרוב ריחניים) להרגעה ולהנאת הלקוח, ושמים דגש על האווירה שבה נעשה העיסוי. לטענת המעסים, בנוסף ליתרונות הפסיכולוגיים, קיימות לעיסוי השפעות חיובית גם על כל מערכות הגוף, רפיון ושחרור שרירים, שיפור מחזור הדם, שחרור כאבי ראש, זירוז חילופי החומרים בגוף ועוד.
משך העיסוי נע בדרך כלל בין 50 דקות לשעה וחצי.

### רפלקסולוגיה

מפת אזורים בכפות הרגליים לפי שיטת הרפלקסולוגיה
רפלקסולוגיה היא שיטת טיפול רפואי אלטרנטיבי, המשתמשת בכפות רגליים לאבחון רפואי ולטיפול באדם.

בפיתוחה של השיטה המקובלת בימינו החל ויליאם פיצג'רלד בשנת 1913, והיא שוכללה בשנות השלושים והארבעים של המאה העשרים על-ידי יוניס אינגהם, שאף המציאה את המונח "רפלקסולוגיה" בשנות החמישים. טיפול דרך כפות הרגליים ניתן כבר בעת העתיקה במצרים העתיקה ובהודו. המילה רפלקסולוגיה גזורה מהמילה האנגלית *Reflection*, שמשמעותה "השתקפות".

לטענת העוסקים ברפלקסולוגיה, בעזרת השיטה ניתן לאתר דפוסים שקיימים אצל האדם ברבדיו השונים כגון בגוף, בנפש ובתחום החשיבה. על ידי לחיצות, חימומים והנעות של אזורים מסוימים בכף הרגל, ניתן לשחרר מצבים בהם האנרגיה חסומה ואינה זורמת כראוי, וכך לטפל במחלות מסוימות.
הרפלקסולוגיה מיושמת כאשר הלקוח יושב על כורסה נוחה ברגליים יחפות. משך הטיפול נע בין חצי שעה לשעה.

### ליטוף

שיטת עיסוי זו מקורה בצרפת והיא מורכבת מתנועות זרימה עדינות של הידיים לאורך הגוף. עיסוי זה נעשה לרוב על בית החזה והבטן של המטופל. העיסוי מתבצע בידיים פתוחות של המעסה וכמו כן משתמש הוא בשמנים על מנת להקטין את החיכוך בינו לבין המטופל. לטענת העוסקים בעיסוי, הטכניקה משפיעה על תפקוד הלב ומערכת העיכול.

### עיסוי שרירים עמוק

עיסוי שרירים עמוק עושה שימוש בתנועות ייחודיות לצורך ריכוז זרימת הדם הזורם בשריר או במרכזי שרירים.

העיסוי מתבצע על ידי קיבוע והקפת השריר הנדרש ובתנועות לחיצה וחיכוך מגיע עד לשכבות הפנימיות ביותר של השריר. תנועות אילו דרושות על-מנת לאזן את זרימת הדם בשריר ולשמר או להחזיר את השריר לפעילות נורמלית.

עיסוי זה נכלל כחלק מתחום העיסויים הרפואיים, אשר נועד לטפל בבעיות הנגרמות עקב שחיקה וניוון בשריר. כמו כן, העיסוי נועד לטפל בפגיעות ונזקים אשר קורים לעיתים תכופות בספורטאים, כגון: תסמונת תעלת שורש כף היד (carpal tunnel syndrome), דלקות שרירים ועוד.

### עיסוי רקמות עמוק

עיסוי רקמות עמוק מתמקד באזורים מסוימים בגוף החשופים יותר לדלקות, פציעות וחבלות. אזורים אלו כוללים לרוב מפרקים וקבוצות שרירים ועל-כן ספורטאים מרבים להיעזר בו. דרך העיסוי היא חדירה לעומק הרקמה, המבוצעת על ידי אצבעותיו של המעסה ולחיצה תוך כדי סיבוב איטי להדמיית פעילות הרקמה. שיטה זו נחוצה מאחר שלא כל אדם רגיש ללחיצות באותה מידה ובאמצעות ניסוי וטעייה, יכול המעסה להגביר או להאט את מהירות הסיבובים והלחץ. משום הצורך בהתמקדות באזורים מסוימים, אין נהוג להשתמש בשמני עיסוי, מפאת החלקת אצבעותיו של המעסה.

### עיסוי ארומתרפי

עיסוי ארומתרפי
עיסוי ארומתרפי מתמקד בחוש הריח אצל הלקוח לפי שיטת הארומתרפיה. העיסוי משלב מגע עדין של ידי המעסה וטפטוף שמנים ריחניים ליצירת רגיעה ותחושת טהרות. המעסה משתמש במבחר מוקפד של מרקחות שמני צמחים ריחניים אשר נטען כי הם גם בעלי סגולות מרפא. הריחות השכיחים הם: וניל, לבנדר, קוקוס, פירות הדר, שסק, אקליפטוס וורדים.

### עיסוי משולב

עיסוי משולב הוא שם כולל למגוון עיסויים העושים שימוש בשיטות העיסוי הידועות בתוספות טכניקות ייחודיות שפותחו בעידן המודרני. בעיסויים המשולבים יש דגש על עבודת שרירים מאומצת יחד עם שילוב החושים לגירוי ויצירת אווירת שלווה ייחודית. יצירת האווירה כוללת מתודות מהפנג שווי לארגון וסידור סביבת הטיפול, הדלקת נרות ועמעום אורות לתחושת דמדומים, מוזיקה מרגיעה המושמעת בזמן העיסוי, הדלקת קטורות ושימוש בשמנים ריחניים להענקת תחושת רוגע, חימום החדר ומגע העיסוי.

בקטגוריית העיסויים הללו נכללים בין היתר: "עיסוי הוואי", "עיסוי איסלן (קליפורניה)", "עיסוי אנרגיות".

### עיסוי פנים

עיסוי פנים או עיסוי אסתטי מתמקד בפנים, בקרקפת ובצוואר והוא משמש לשיכוך כאבי הראש והצוואר, להפגת מתח הפרקים הלסתיים ולשחרור שרירים מכווצים של הפנים והקרקפת.
בעיסוי זה מקובל להשתמש בתכשירים קוסמטיים על-מנת להעניק טיפול פנים בו זמנית בזמן העיסוי. בדרך זו, עיסוי הפנים גם מיועד לשקם או לשמור על מראה העור. בעיסוי זה, על מעסה הפנים להעריך את סוג העור המטופל כדי לדעת עם אילו תכשירים עליו להשתמש.

הטיפול מתחיל בניקוי וקילוף יסודי של העור באמצעות אדי חום או תכשירי "פילינג". לאחר מכן מריחת קרם מתאים לכיסוי הקרקפת, הכתפיים, הצוואר, הגרון והפנים. תהליך העיסוי המרכזי מתבצע עם או בלי שמנים, כאשר עיסוי ללא שמנים יתבצע בתנועות חיכוך, הרעדה והקשה על ידי קצות האצבעות בלבד, בלחץ משתנה בהתאם לאזורים שונים בפנים ובהתאם לרגישות העור.

בעיסוי פנים יש לנהוג בזהירות בעת עיסוי קרוב לאזור העיניים. באזור זה משתמשים בטכניקת **מגע נוצה** כאשר מופעל לחץ קל ביותר. עיסוי פנים נהוג לבצע במרווחים של כחודש בין טיפול לטיפול. משך כל טיפול כשעה.

### עיסוי על כיסא

כיסאות ארגונומיים במכון עיסוי
שיטת עיסוי מודרנית העושה שימוש בכיסא ארגונומי המותאם למטופל. הטיפול מתמקד בפלג גוף עליון – גב עליון, צוואר, שכמות, כתפיים, גב תחתון וזרועות, ונעשה על הבגדים ללא שמן. היתרון המרכזי בעיסוי על כיסא הוא שניתן לקבל טיפול אפקטיבי גם במשרד במהלך יום העבודה, בהמתנה בשדה תעופה, במהלך ביקור בקניון, בכנסים ובירידים שונים. במקומות אלה, באופן טבעי, לא נח להתפשט כדי לקבל עיסוי, ואין מרחב גדול להציב מיטת טיפולים או מזרן. יתרון נוסף הוא שאנשים רבים בעידן המחשב, סובלים מכאבים ובעיות בפלג הגוף העליון, ועיסוי על כיסא מתמקד בבעיות אלה. טכניקת הטיפול מבוססת על מספר שיטות כמו שיאצו, טווינה, רקמות עמוקות ועוד, שהותאמו למנח של ישיבה על כיסא. משך הטיפול יכול לנוע בין עשר דקות לשעה.

### עיסוי תינוקות

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה.
הדגמת עיסוי תינוקות על בובה לצד עיסוי תינוקות אמיתיים
## ראו גם

* רפואה סינית
* רפואה אלטרנטיבית
* עיסוי תינוקות

## קישורים חיצוניים

* ירון לוטן, לא רק פינוק: מתי עיסוי רפואי יכול לרפא?, באתר ynet, 11 באוגוסט 2015
* עיסוי, באתר אנציקלופדיה בריטניקה (באנגלית)
* פורטל איגוד מקצועות העיסוי בישראל.
* עיסוי, דף שער בספרייה הלאומית

## הערות שוליים